Diari Oficial de la Generalitat Valenciana


Sumari del DOGV 9257, del 17-01-2022 (2021/12731)

RESOLUCIÓ de 9 d'agost de 2021, del director general de Qualitat i Educació Ambiental, per la qual es formula declaració d'impacte ambiental del projecte de modificació substancial de l'autorització ambiental integrada per a una indústria de laminació de banda d'alumini en el terme municipal de Segorbe (Castelló). Expedient número 73/2020/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9257

Data del DOGV
:   17-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12076


Data del document
:   09-08-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Segorbe
    * impacte ambiental

RESOLUCIÓ de 9 d'agost de 2021, del director general de Qualitat i Educació Ambiental, per la qual es formula declaració d'impacte ambiental del projecte de modificació substancial de l'autorització ambiental integrada per a una indústria de laminació de banda d'alumini en el terme municipal de Segorbe (Castelló). Expedient número 73/2020/AIA. [2021/12868]  
  
«Declaració d'impacte ambiental  
Expedient: 73/8369-HVS.  
Títol: Modificació substancial de l'autorització ambiental integrada per a una indústria de laminació de banda d'alumini.  
Promotor: Compañía Valenciana de Aluminio Baux, SLU.  
Òrgan substantiu: Direcció General de Qualitat i Educació Ambiental.  
Ref. òrgan substantiu: 086/20 IPPC.  
Localització: Autovia Sagunt-Somport (A-23), km 25 del terme municipal de Segorbe (Castelló).  
NIMA: 6472248142.  
  
Antecedents.  
Com a antecedent i relacionat amb la modificació substancial de l'autorització ambiental integrada (AAI) objecte de l'avaluació d'impacte ambiental, l'òrgan ambiental disposa de les resolucions següents:  
  
Resolució de la directora general de Planificació i Gestió del Medi, que emet una estimació d'impacte ambiental favorable condicionada, amb data 7 de març de 2001, expedient 319/0622-EEL, sobre el projecte d'una línia d'alta tensió de 66 kV.  
Resolució de la directora general de Planificació i Gestió del Medi, que emet una declaració d'impacte ambiental favorable condicionada, amb data 8 de gener de 2002, expedient 371/9843-JNF, sobre el projecte d'instal·lació d'una indústria de banda d'alumini, ampliant la construcció d'11.859 m² de naus industrials noves, per a un procés industrial de laminació en fred per a la fabricació de banda d'alumini.  
  
Resolució de la directora general de Gestió del Medi natural, que emet una resolució favorable condicionada, amb data 19 de febrer de 2008, expedient 306/1041-HIK, sobre la sol·licitud d'autorització ambiental integrada per ampliació d'una activitat de laminació de bandes d'alumini. Es proposa una ampliació per a la construcció de noves naus d'emmagatzematge de matèria primera, residus, productes químics i per a l'emmagatzematge d'expedició de xapes i bobines de laminació en calent i laminació en fred.  
Resolució del director general de Medi Natural i Avaluació Ambiental, que emet una declaració d'impacte ambiental favorable condicionada, amb data 7 d'octubre de 2015, expedient 42/5176-KTM, sobre la modificació substancial de l'autorització ambiental integrada per a una indústria de laminació de banda d'alumini, que consisteix en la incorporació d'un nou forn rotatiu basculant (25 t de capacitat).  
  
La mercantil disposa de la Resolució de 17 d'abril de 2008, de la Direcció General per al Canvi Climàtic, per la qual s'atorga a l'empresa Compañía Valenciana de Aluminio Baux, SLU, l'autorització ambiental integrada número 161/autorització ambiental integrada/CV, per a una indústria de laminació de banda d'alumini en el terme municipal de Segorbe (Castelló).  
Descripció de la modificació substancial projectada.  
Es tracta d'una activitat existent dedicada a la fabricació de banda d'alumini; la mercantil pretén modernitzar i optimitzar el seu procés de producció augmentant la capacitat de producció de laminació en calent a 84.000 t/any mitjançant la instal·lació d'un nou forn fusor rotatiu basculant HF5 amb una capacitat de fusió de 65 t/fornada, juntament amb els sistemes de prevenció i control de la contaminació necessaris, que inclouen una campana i un filtre de mànegues per a la captació i depuració dels gasos emesos.  
La instal·lació està situada en una parcel·la de superfície de 47.705 m² de forma irregular, sent la superfície construïda de 32.307 m². La nau on s'instal·larà el nou forn fusor rotatiu HF5 és existent i es faran els canvis i ampliacions sobre la mateixa superfície ja inclosa en l'autorització ambiental integrada, que consta del nou forn, modificació de l'altura de la zona de l'àrea de fusió, instal·lació d'una campana d'aspiració per a la captació de gasos i partícules emesos durant la fusió i realització d'obra civil en la zona de fusió i obra civil per al nou filtre de mànegues.  
La mercantil es dedica a la laminació de banda d'alumini en continu. Es fabrica i comercialitza dos tipus de productes laminats d'aliatges d'alumini, en diferents grossàries, amples, diàmetres i estats:  
  
1. Bobines d'alumini laminades en calent.  
2. Bobines d'alumini de laminades en fred.  
La capacitat de producció anual actual és de 52.000 tones (autoritzades en l'autorització ambiental integrada 2015), de les quals 12.000 t/any es corresponen amb bobines d'alumini laminades en calent i 40.000 t/any es corresponen amb bobines laminades en fred.  
Quant a les matèries primeres en el procés de fusió d'alumini, s'utilitzen fonamentalment ferralles i lingot secundari. El lingot secundari procedeix de la fusió de les ferralles i, en menor proporció, es compra a un proveïdor. També reutilitza les retallades i deixalles que es van generant en les diferents etapes de fabricació. La mercantil ha eliminat el consum de lingot primari com a matèria primera.  
El procés productiu de la mercantil consta de les etapes següents:  
  
Emmagatzematge de matèries primeres: ferralles, retalls, lingot secundari i escòries no salines de forns de reverber que s'utilitzen com a matèria primera del procés de fusió, que són emmagatzemades per a ser introduïdes en el procés. Fusió: la instal·lació consta de dos forns fusors de reverber (HF1 I HF2); el metall líquid i els lingots secundaris interns provenen de dos forns fusors rotatius basculants de 25 t cadascun i en els quals es fonen les ferralles de menor qualitat i les escòries no salines (procedents dels forns de reverber). Desgasificació i filtratge. Colada contínua (es generen residus no perillosos d'alumini producte de l'operació de parada de la colada que són utilitzats com a matèries primeres en els forns de reverber). Laminació en calent i laminació en fred. Tractament tèrmic (es realitza en un forn de recuita). Aplanament i tall longitudinal. Emmagatzematge de producte acabat (s'emmagatzemen les bobines tant de laminació calenta com de laminació en fred).  
  
En l'etapa de fusió d'alumini del procés productiu de la instal·lació (etapa on s'incorpora el forn, objecte de l'ampliació), es disposa de la maquinària següent:  
Dos forns de reverber (HF1 I HF2), dos forns de fusió rotatius basculants (HF3 i HF4) i una unitat de desgasificació. S'instal·larà en l'ampliació proposada: nou forn de fusió rotatius basculant (HF5) i una unitat de filtratge.  
La incorporació en les seues instal·lacions d'un nou forn fusor rotatiu basculant (HF5), implica les construccions següents: nova caseta de control per al forn rotatiu basculant HF5, nova caseta per a albergar la central hidràulica i la sala elèctrica del nou forn HF5, modificació de l'altura la nau on se situarà el nou forn rotatiu basculant HF5 (nau 6) i una sala de control filtres de mànegues de forns rotatius.  
  
La capacitat d'aquest nou forn serà superior a la capacitat que tenen cadascun dels altres dos forns rotatius ja existents, per tant, es modifica la zona de fusió, amb l'objectiu d'aconseguir una producció estimada de bobines en la laminació en calent de 84.000 t a l'any. No obstant això, la quantitat produïda per a venda s'estima en 74.000 t (32.000 t de laminació en calent i 42.000 t de laminació en fred). Això es degut al fet que de les 84.000 t de producció de bobines laminades en calent, 32.000 t es destinaran a venda directa de laminació en calent (inclou bobines per a transformació externa), i 52.000 t de bobines laminades en calent seran processades internament per a fabricar 42.000 t de producte de laminació en fred (en aquest cas cal restar les deixalles internes generades durant el procés productiu, deixalles de vores i rebuig de producció que tornen a introduir-se en el procés).  
  
La capacitat de producció de la nova ampliació projectada serà:  
Nou forn fusor rotatiu (HF5) 74.000 t de bobines d'alumini.  
El que suposa un 42,3 % d'increment en la capacitat de producció total.  
Laminació en calent nou forn fusor rotatiu (H5F) 32.000 t.  
El que suposa un 166 % d'increment en la capacitat de producció de bobines en laminació en calenta, a causa de l'augment de demanda comercial d'aquest producte.  
Laminació en fred nou forn fusor rotatiu (H5F) 42.000 t.  
El que suposa un 5 % d'increment en la capacitat de producció.  
La documentació aportada indica que el consum d'energia per la instal·lació del nou forn fusor HF5 es veurà incrementat en un 9 % respecte a la modificació de l'autorització ambiental integrada de 2015. Es requereix l'ampliació de la capacitat de subministrament de gas natural i per a això, se substituirà l'ERM 2 amb cabal de 1.400 Nm³/h, per una altra ERM de major capacitat, amb 3.500 Nm³/h.  
També hi haurà un augment del consum de gasoil, a causa del major tràfec de carretons per l'augment de la producció.  
Tramitació administrativa.  
Amb data 2 d'octubre de 2020, es registra en el Servei d'Avaluació d'Impacte Ambiental (òrgan ambiental) un ofici del Servei de Prevenció i Control Integrat de la Contaminació (òrgan substantiu), sol·licitant l'avaluació d'impacte ambiental ordinària. Adjunta la documentació següent:  
Sol·licitud d'inici d'avaluació d'impacte ambiental, estudi d'impacte ambiental, document de síntesi, projecte bàsic de modificació substancial de l'autorització ambiental integrada, pla d'autoprotecció, annexos i documentació complementària.  
Amb data 26 de maig de 2021, es registra en l'òrgan ambiental un ofici de l'òrgan substantiu, adjuntant documentació, que consta dels informes rebuts en la fase de consultes realitzades per l'òrgan substantiu, a més de la comunicació que la mercantil està gestionant amb l'Ajuntament de Soneja per a procedir a connectar-se al seu clavegueram per a l'evacuació d'abocaments de les aigües sanitàries, tal com requeria la Confederació Hidrogràfica del Xúquer (CHJ) en el seu informe de data 22 d'abril de 2021.  
Les consultes realitzades per l'òrgan substantiu són:  
Servei Territorial d'Indústria i Energia de Castelló. Considera que, d'acord amb la documentació aportada i la informació disponible en aquest servei, la mercantil no es troba afectada pel Reial decret 840/2015, pel qual s'aproven les mesures de control dels riscos inherents a accidents greus en el qual intervenen substàncies perilloses.  
  
Servei de Lluita Contra el Canvi Climàtic i Protecció de l'Atmosfera. Exposa que el nou focus estava inclòs en l'expedient de revisió 098/18 IPPC i que la documentació aportada en matèria d'emissions a l'atmosfera és suficient i adequada.  
Subdirecció General d'Emergències i Ajuntament de Segorbe. Informen favorablement sobre la documentació aportada.  
En l'ofici presentat per l'òrgan substantiu el 26 de maig de 2021, comunica la finalització del tràmit d'informació pública i consultes, exposant que durant el període d'informació pública s'han presentat al·legacions per la federació Ecologistes en Acció del País Valencià i contestació per part del promotor, adjuntant còpia d'aquestes. Les al·legacions presentades de caràcter ambiental i contestació a aquestes són:  
  
Els valors límit d'emissió proposats en el projecte per a les emissions dels diferents forns de fusió d'alumini són incompatibles amb el document de conclusions sobre les MTD de les indústries de metalls no ferris.  
La mercantil exposa que els resultats obtinguts en els mesuraments compleixen amb ampli marge els valors límit d'emissió en l'autorització ambiental integrada tant per a partícules com per a COT.  
L'estudi d'impacte ambientalno valora els impactes de les emissions de gasos d'efecte d'hivernacle (GEI). La instal·lació hauria de tindre una autorització administrativa de drets d'emissió de GEI.  
La mercantil indica que disposa d'autorització d'emissió de gasos d'efecte d'hivernacle des del 18 de desembre de 2012, número d'autorització AGEI/145/CV, aprovada pel director general de Qualitat i Educació Ambiental, sent l'última resolució de data 08.08.2019. Està, per tant, inclosa en el règim de comerç de drets d'emissió de gasos d'efecte d'hivernacle (RCDE).  
No s'estableixen quantitats màximes de residus impropis en les ferralles que es pretenen fondre en el nou forn, tal com estableix el Reglament (UE) 333/2011. No s'assegura el compliment de les MTD 74 i 76 en aquest aspecte.  
La mercantil exposa que compra ferralles considerades residus, tractats prèviament per gestors autoritzats. D'acord amb aquesta condició de residu, és aplicable i es compleix amb la legislació en vigor en matèria de residus no perillosos. La incorporació dels forns rotatius permet realitzar proves a les ferralles dels proveïdors amb l'objectiu de conéixer la composició d'aquestes ferralles i comprovar que compleixen amb les especificacions del promotor. El promotor té implementat un sistema de gestió de la qualitat, per a una vegada rebudes aquestes ferralles, detectar qualsevol element que no complisca amb l'ET-F-2 especificació tècnica de compra. Aquest sistema de qualitat és certificat anualment mitjançant la norma internacional UNE-EN MIY 9029:2015 des d'octubre de 2002.  
No s'ha presentat en la documentació el preceptiu estudi sobre la situació de contaminació del sòl, obligatori com a mínim cada 10 anys, i de les aigües subterrànies cada 5 anys, ja que l'últim estudi realitzat sobre la situació del sòl ho va ser en 2007.  
La mercantil té implementades totes les mesures necessàries de contenció, en cas de ser aplicables segons el producte químic contingut i característiques dels depòsits on s'emmagatzemen, i les proves d'estanquitat en els depòsits d'emmagatzematge de substàncies perilloses. Com que les condicions d'emmagatzematge de substàncies i residus respecte a l'informe preliminar del sòl presentat en 2007 són les mateixes i l'estat del sòl no ha canviat respecte a l'indicat en el projecte bàsic inicial per a l'obtenció de l'autorització ambiental integrada, no es considera necessari la realització d'un nou informe preliminar del sòl.  
En la instal·lació no s'adopten les necessàries mesures preventives per a evitar l'incendi dels depòsits de substàncies combustibles.  
La mercantil exposa que en el cas del depòsit de gasoil amb capacitat de 4.990 l es disposa de certificat d'instal·lació en el qual s'indica que es tracta d'un depòsit de doble paret fabricat sota la norma UNE EN 12827:2003. Se certifica que s'han realitzat els controls i proves previstes en el Reial decret 1523/1999, d'1 d'octubre, i UNE 100151, així com la resta de la legislació vigent amb un resultat favorable. S'han dut a terme les proves pertinents preliminars i finals d'estanquitat dels components pneumàtics, així com la seua resistència mecànica.  
  
En compliment de l'article 24 de la Llei 26/2007, de 23 d'octubre, de responsabilitat mediambiental, el promotor està en procés d'elaboració d'aquesta anàlisi i es compromet a la presentació de la garantia financera, en cas que així resulte després de l'anàlisi realitzada, en els pròxims mesos complint amb la data màxima de lliurament establit en la normativa citada.  
Consideracions ambientals.  
La modificació substancial de l'autorització ambiental integrada proposta no implica una major afecció ambiental que l'avaluada en la declaració d'impacte ambiental emesa el 7 d'octubre de 2015 (expedient 42/5156-OAP), estant la instal·lació en el mateix àmbit d'estudi, en ser-hi existent.  
Segorbe està situada a la comarca de l'Alt Palància i se situa en la zona de qualitat de l'aire: Zona ES1006: Palància - Javalambre (àrea interior). La parcel·la està situada al nord de l'autovia A-23 i al sud de la rambla de Rovira i aproximadament a una distància menor de 500 metres al nord de la parcel·la discorre el riu Palància.  
La instal·lació està situada en la unitat d'execució denominada sector NPR-10, establida com a sòl industrial segons el Pla general d'ordenació urbana de Segorbe (Castelló). La parcel·la es localitza aproximadament a una distància d'1 km del nucli urbà més pròxim que és Soneja.  
  
Segons el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), part de la parcel·la està afectada per perillositat per inundació, perillositat geomorfològica, concretament en el nord-est de la parcel·la, que inclou la nau 6 que albergarà el nou forn. L'estudi d'impacte ambiental indica que tenint en compte les característiques del barranc de Rovira, es considera que té baixa probabilitat d'inundació.  
En l'àmbit més pròxim a la instal·lació es localitza un espai natural pertanyent a la Xarxa Natura 2000 i declarat com LIC (lloc d'interés comunitari), anomenat Curs mitjà del Riu Palància. Més allunyada, es troba una zona ZEPA (zona d'espacial protecció d'aus) i catalogada com a parc natural Serra d'Espadà. La instal·lació no afecta territorialment a cap d'aquests espais protegits. Tampoc afecta hàbitats cartografiats.  
La indústria no està inclosa en cap pla d'ordenació dels recursos naturals, però està envoltada al nord-est per l'àmbit del Pla d'ordenació dels recursos naturals d'Espadà (zona d'amortiment d'impactes) i al sud pel pla d'ordenació dels recursos naturals de Calderona (zona d'influència).  
L'estudi d'impacte ambiental descriu les millors tecnologies disponibles aplicables a l'activitat, així com la manera en què s'apliquen en la instal·lació.  
Actualment s'utilitza com a matèria primera ferralles d'alumini i, de forma molt reduïda, lingot secundari. D'altra banda, la mercantil reutilitza retallades i minvaments que es van generant en les diferents etapes de fabricació i també l'escòria no salina generada en els forns reverbers i que és tractada en els dos forns fusors rotatius basculants existents (HF3 i HF4). S'utilitzaran fundents químics per a la fusió de les ferralles. Mitjançant l'ús de sals s'obté un major grau de recuperació de l'alumini, ja que aquestes disminueixen el grau d'oxidació del metall durant la fusió (les sals formen una capa fosa sobre l'alumini i ajuden a previndre'n l'oxidació). L'ús de sals per a la fusió produirà escòries salines. Per a això s'instal·larà un carro plataforma per a gabions encarregat de rebre l'escòria salina generada en el nou forn després de cada fusió, extreta al final de cada cicle i retirada cap a una zona separada del forn perquè es refrede.  
La matèria primera utilitzada en el nou forn fusor rotatiu basculant (HF5) constarà de ferralles d'alumini i escòries de forn (no salines) procedents, en la seua major part, dels altres dos forns fusors de reverber; també s'afegiran fundents químics per a millorar la fusió i reduir l'oxidació del metall.  
Amb la instal·lació del nou forn de fusió rotatiu basculant, s'incrementarà la quantitat de ferralles com a matèria primera en un 25 %.  
La fusió en el nou forn rotatiu basculant es realitzarà mitjançant un sistema de combustió de gas natural que utilitzarà oxigen gasós com a comburent. Per a això, es modificarà l'actual instal·lació de subministrament O2 que alimenta al sistema de combustió dels actuals forns rotatius (HF3 i HF4), perquè realitze també el subministrament d'oxigen al nou forn rotatiu basculant HF5. A més, s'augmentarà la capacitat d'emmagatzematge d'O2 mitjançant la instal·lació de dos nous tancs criogènics de 50 m³ cadascun que se situaran al costat dels dos tancs criogènics d'O2 ja existents.  
La instal·lació del nou forn fusor rotatiu HF5 suposarà la instal·lació d'un nou focus 04/004. L'activitat es classifica en el grup A codi 03 03 10 01 per la producció d'alumini secundari amb capacitat de fusió >20 t/dia.  
S'instal·larà campana d'aspiració per a la captació de fums sobre la boca del forn HF5 i un sistema d'aspiració i depuració de fums mitjançant filtres de mànegues. La funció de la campana és aspirar els gasos derivats del procés de fusió per a conduir-los al filtre de mànegues. Per a això es planteja la instal·lació d'un nou filtre de mànegues, equip necessari per a l'aspiració dels gasos que es generen durant el procés de fusió del metall en el nou forn. A més, disposarà dels corresponents sistemes de correcció de la contaminació atmosfèrica, amb sistema d'aspiració adequat per a evitar la formació de pols en l'ambient de treball.  
  
La documentació aportada indica que el nou focus del forn fusor rotatiu basculant HF5, no produirà un augment significatiu de les emissions de partícules a l'atmosfera.  
Quant als residus, es preveu un augment de la producció de residus perillosos d'un 24 % respecte a l'indicat en la resolució d'autorització ambiental integrada de 2015, principalment per l'augment del residu d'escòries salines. Es preveu a més un increment en els residus següents: hidròxid de calci, filtres de mànegues, manta refractària, emulsió de tall usada i tela filtrant LC. La mercantil aplica en la seua instal·lació mesures de minimització de residus, com són entre altres:  
Per a l'hidròxid càlcic, realització de bones pràctiques en el dosatge de calç.  
Per a les escòries salines, es treballarà amb una ràtio adequada d'O2/gas natural en la fase de cremats dels elements contaminants de la matèria primera per a evitar la generació d'escòries salines per augment de l'oxidació del metall.  
Quant a l'emulsió de tall, es revisaran els sistemes hidràulics i lubrificants per a evitar fuites o trencaments (juntes, falques, etc.) que puguen contaminar l'emulsió amb oli.  
Per a la basculació del nou forn es disposaran dos cilindres hidràulics alimentats per una central hidràulica refrigerada per aigua. L'aigua de refrigeració de la central hidràulica circularà, igual que en les centrals dels forns rotatius actuals, en circuit tancat des de la torre de refrigeració existent en la planta fins a la central hidràulica, de manera que l'aigua utilitzada en la refrigeració retornarà de nou a la torre. Per això, la instal·lació del nou forn rotatiu basculant no requereix consum d'aigua addicional, així com tampoc generarà aigua residual.  
  
Per al subministrament d'aigua potable existeix connexió a la xarxa de proveïment municipal de Segorbe, per a ús industrial, sanitari i reg de les instal·lacions.  
La mercantil disposa una instal·lació d'osmosi inversa per al tractament de l'aigua de xarxa destinada a l'ús en el procés productiu, a fi de condicionar la seua qualitat a les necessitats del procés industrial. Es disposa d'una altra planta d'osmosi inversa (RO3) per a tractar el rebuig de la planta d'osmosi anterior i reutilitzar una major quantitat d'aigua. Té autoritzada la connexió i abocament a la xarxa de clavegueram de Soneja de les aigües procedents del sobrant de la planta d'osmosi inversa.  
Les modificacions proposades no alteren les característiques de la mena d'aigües abocades pel que les aigües que es continuaran abocant a la rambla Rovira, són les sanitàries actualment (fins a nova modificació) i les pluvials. Per al tractament d'aigües sanitàries, la mercantil disposa d'EDAR.  
El pla de vigilància ambiental (PVA) proposa les mesures següents durant la fase de funcionament:  
Mesures per al control d'emissió de contaminants atmosfèrics: control dels nivells d'emissió contaminants atmosfèrics, control de l'estat de filtre de mànegues (pèrdua de càrrega del filtre i manteniment de motors), manteniment adequat de forns, maquinària, calderes, turbines i motors, compliment de valors límit d'emissió establits en l'autorització ambiental integrada.  
Mesures per al control del sòl: inspecció de l'estat del sòl (clivelles, paviment, etc.), protocols d'actuació en cas de possibles vessaments de substàncies químiques o residus perillosos, instal·lació de cubetes de retenció.  
Consideracions jurídiques.  
1. El projecte de modificació substancial de l'autorització ambiental integrada examinat, constitueix un supòsit d'avaluació d'impacte ambiental ordinària, segons es desprén de l'article 7.1.c de la Llei 21/2013, de 9 de desembre, d'avaluació ambiental, en quedar inclòs en l'annex I, grup 4 (apartat e de la Llei.  
2. En l'expedient s'han observat els tràmits previstos en la secció 1a, del capítol II del títol II de la Llei 21/2013, de 9 de desembre, d'avaluació ambiental i en les altres disposicions que li són aplicables.  
  
3. L'article 13 del Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental, la competència sobre l'avaluació d'impacte ambiental de projectes.  
  
Per tot el que antecedeix, a proposta del Servei d'Avaluació d'Impacte Ambiental, fent ús de les atribucions que ostente, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de modificació substancial de l'autorització ambiental integrada per a una indústria de laminació de banda d'alumini, promogut per Compañía Valenciana d'Alumini Baux, situada a l'autovia Sagunt-Somport (A-23), km 25 del terme municipal de Segorbe (Castelló), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
1. Es fa extensiu al projecte de modificació substancial de l'autorització ambiental integrada, els condicionants inclosos en la declaració d'impacte ambiental formulada amb data 7 d'octubre de 2015, expedient (42/0750-VNQ).  
2. S'establirà l'indicat en l'Informe de la CHJ de data 22 d'abril de 2021, i recollit en la part expositiva de la present declaració d'impacte ambiental, quant a compliment pel promotor del condicionat establit en aquest informe, en referència a la connexió de la mercantil al clavegueram municipal de Soneja per a l'evacuació d'abocaments de les aigües sanitàries.  
3. La part nord-est de la instal·lació està afectada per perillositat per inundació (perillositat geomorfològica), i és d'extensió reduïda. Tenint en compte que estudi d'impacte ambiental de la modificació substancial proposta no ha presentat alternatives d'ubicació i estant afectada precisament la zona on es projecta l'actuació per l'esmentada perillositat (nau 6), hauran d'adoptar-se les mesures preventives que permeten limitar el risc associat, en el sentit de compatibilitzar la citada perillositat amb la presència de substàncies, preparats o residus de naturalesa perillosa, a més d'aquelles substàncies afectades pel reglament APQ i el Reial decret 840/2015, de 21 de setembre, pel qual s'aproven mesures de control dels riscos inherents als accidents greus en el qual intervenen substàncies perilloses. A aquest efecte, se sol·licitarà informe a l'òrgan competent en la gestió dels plans d'ordenació del territori aprovats (en relació amb PATRICOVA) i en l'avaluació dels riscos naturals i induïts en el territori, amb caràcter previ a l'autorització de l'actuació considerada.  
  
4. S'establirà un programa de vigilància ambiental a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia, que abastarà almenys els paràmetres indicats en la part expositiva d'aquesta resolució. D'aquest programa es portarà un registre documentat que inclourà el resultat dels controls i autocontrols periòdics legalment exigibles.  
  
5. Qualsevol modificació del projecte serà objecte d'avaluació ambiental, quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, s'aplicarà el procediment d'avaluació d'impacte ambiental previst en aquesta.  
  
  
Segon  
Conforme al que es preveu en l'article 41 de la Llei 21/2013, de 9 de desembre:  
a. Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. La present declaració d'impacte ambiental no serà objecte de recurs, sense perjudici que aquests, si és el cas, procedisquen en via administrativa i judicial contra l'acte amb el qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 9 d'agost de 2021.- El director general de Qualitat i Educació Ambiental: Joan Piquer Huerga.»